Vermeende transitorowers aangekeerArgieffoto (Fidelity Security) Drie mans, tussen 29 en 34 jaar oud, sal na verwagting Vrydag in die Fort Beaufort-landdroshof in die Oos-Kaap verskyn in verband met ŉ beweerde kontant-in-transitorooftog. ŉ Fidelity-veiligheidswag was Dinsdag omstreeks 11:40 besig om geld in ŉ kitsbank by ŉ Superspar in Fort Beaufort te laai toe drie gewapende mans hom oorval het, het kapt. Anelisa Feni, woordvoerder van die Valke, gesê. “Hulle het sy wapen by hom afgeneem en met ŉ onbekende bedrag kontant in ŉ wegkomvoertuig van die toneel gevlug.” Die Valke en polisiebeamptes het dadelik reageer en hul ondersoek het hulle omstreeks 15:30 na Mdeni in Fort Beaufort gelei waar die drie persone in hegtenis geneem is. “Beamptes het beslag gelê op vier pistole, insluitend die Fidelity-veiligheidswag se vuurwapen. ŉ Deel van die gesteelde geld is ook gevind.” Die ondersoek duur voort en verdere inhegtenisnemings kan moontlik volg, het Feni bygevoeg.